A touz ceuls qui verront et orront ces présentes letres. Nous Morisoz li Bergey, Perrenoz li Genrois, Baugeroz, Barmey, Renaux li Peletey, Voillemoz, Doucote, Jehans Ferrioz, Perreaul de Panges, Jaquoz Singeons, Jaquoz Barniers, Humbeloz li Baux, Richars de Bere, Jaquoz Ferrioz, Thiebaux Querile, Ginoz, Miquars, Jehans Bourenans, Renaux Estrume, Estevenoz Corboz, Ginoz Toteveille, Lambelins li Asserans, Jehans Petiz, Vienoz Doucote, Estevenoz Champmon, Perreaux li Barberaz, Voillemoz Arranz, Jaquoz Rogie, Odoz li Barberez, Demoingoz, Corboz, Jehannoz Charraux, Guillaumes Guynons, Thiebaux Ginoz, Veviens Sarrazins, Jehans li Derrois, Jehans Daumaigne, Andriers de Bere, Humbers li Barberes, Huguenins Tardi, Bernardoz Velemoz, Richars Tropeaux, Huguenins li Foleaux, Berthiers de Corcelles, Lambers li Barberaz, Morisoz li Cormoz, Guillaumes Lambers, Guillemoz Quatre Eufs, Huguenins Corboz, Monins de Balenon, Perrenoz li Peletex, Huguenins Symons, Rogiers de Panges, li Archez, Demoingoz Moingins, Vincenz de Panges, Adelenate, feme Perrenot, Gervaisoz Jaquot, Huguenins Gerbaux, Simonoz Daumaigne, Huguenins Minanfant, Andriers Sarrazins, Guillaumes de Panges, Jehan Moingins Ginoz, Dimons li Banoux, Huguenins Guinons, Jehannote, famme Bonot; Jaquoz Dodins, Gelioz li Cornuoz, Perreaux li Bargiers, Girars Fouriers, Girardoz Tropeaux, Jehans Clartons, Alaisoz, famme Voillemot Pique, Thomas li Tisseranz, Moingins, famme Estevenins Moingins, Lambelins li Suerres, Retruoz, famme Estevenin Larchier, Phelebers li Launers, Gervaisoz Piquez, Macherée Marienoz, fille Maledant, Beloz, famme Jehan Richart, Colons de Panges, Andriers de Pasques, Gilate, famme Jehan Agu, Brecons de Saucey, Juhanne, famme Guiot Noirot, Juhanne, famme Querile, Andriers Arranz, Jehans Quatre Eufs, Jehannoz Guenins, Mongeais, fille Bilote, Jehans Genevoz, Girars Pingeons, Robers Aisanant, Voillemoz Ganderre, Estevenin Chaubrin, Marie, fille Joffroi Chaudeaul, Sarrote, famme Simonot le Baul, Huguenin li Pelerex, Marguerite, famme Jaquot de Barges, Jehans Baugex, Jacote, fille Lenfen, Contasse, famme Arnauts, Guillaume, filz Jaquot Guinon, Alais, famme Jaquot Daumaigne, Alais, femme Andrier le Juyf, Estevenins Fainéant et Jehans, filz Alart, habitanz de la ville de Chenoves près Dijon. Facons savoir que com honorauble persone maistres Pierres de Semur, chanoinnes d’Ostun et terriers de Chenoves pour honoraubles persones le doyen et le chapitre de l’église d’Ostun, nous suyguest en jugement pour devant noble home et saige, Monsoignour Jehan de Balenon chevalier, chastelain de Talant, juge doné à nous doudit terrier en nom des diz doyen et chapitre, contre Huguenin le Foleaul, Guillaume Jaquot, Vivien Sarrazin et Hugues Daumaigne, nos procureours ou nom de nous et de aux au macredi après la feste des apostres, saint Simon et Jude, fut proposé de part ledit terrier, ou nom com desus que comme nous fuissiens homes dezditz doyen et chapitre, justisaubles, ensemble noz biens touz estanz en la ville et ou finaige et es appartenances de Chenoves; nous estiens et deviens estre taillaubles haut et bas par la généraul costume de Bourgoinne, comme nous ne monstressiens titre ou privilaige doné de personne que doner le peust et par arrest doné en cas semblauble en la cour de très ault et noble baron Robert de clere mémoire jadis duc de Bourgoinne à la déclaration de ladicte costume, si requéroit leidiz terriers ou nom que desus à nous diz procureours faiz et donez de l’auctorité doudit terrier, en nom com dessus que soixante et cinq livres de tournois que lidiz Pierres nous avoit fait getier et anoncier ou nom de taille, li paesoins, et li an teissiens son gré pour les causes et pour les raisons dessus dictes et pour celles qui si ansuigvent: Premièrement, que par la costume généraul et notoire de Bourgoinne, que vuet et dit qui tuit li mes et aules de Bourgoinne, demorances ou habitations et tuit li habitanz qui y demorent sont taillaubles ault et bas es soignours à volunté, si li diz habitanz ne monstre titre ou privilège de soignour qui doner le puisse, si comme desus est dit. Item. Par scentance diffinitive et pour arrest doné en cas semblable pour les soignours da la ville d’Usies vers Brancion contre les homes et les habitanz de ladicte ville doudit Monseignour le duc en son plain pallement à Beaune, lequelx mes sires li dux estoit pers et bers, par laquele scentance ou arrest est desclarcie ladicte costume et laquele scentance fait droit generaul par tout le duchié de Bourgoinne. Et comme nous ne heussions ne montressiens titre pour lequel nous fuissiens quitte de taille et soiens demoranz danz les poinz dou duchesme; requéroit lidiz Pierres à nous, en nom comme desus que lesdictes soixante cinc livres de taille li paessiens et li an feissiens son gré pour les causes et raisons dessus dictes et de habundant pour ceu que mes sires Saint-Ligiers, jadis evesques d’Ostun, en la donation qu’il fit es diz doyen et chapitre avuec pluseurs autres chouses, de la terre de Chenoves et des appartenances, il appella les habitanz de Chenoves sers de l’un et l’autre sexe et que lidiz juges declarist nous estre taillaubles ault et bas es diz doyen et chapitre et à ce nous condempnest, et condempnez, nous controingnest pas scentance diffinitive: nous devanz diz habitanz procureours ou nom de nous et de aux disanz et affarmanz le contraire. C’est assavoir que nous et nostre devanciers haviens esté en estat de franchise et de liberté de tant de temps que il n’estoit mémoire dou contraire, senz paier taille es diz doyen et chapitre. Si disiens que la requeste doudit terrier ne devoit estre faite. A la parfin bones genz maienanz, li devant dit doyen et chapitre, pour bien de pais et de concorde nous hont abosnez en la forme et en la manière qui se ansuigvent. C’est assavoir que ung chascuns de nous tenanz feu et lieu à Chenoves paierons à tousjours mais, nous et nostre hoir et nostre successour, en leu de ladicte taille que li diz terriers nous demandoit de ault et de bas chascuns de nous qui est à présent et que pour le temps sera au terrier doudit leu ou desdiz doyen et chapitre, douze deniers tornois petiz fors dou temps dou seint roy Loys chascun an le jour de l’Annonciation Notre-Dame et non plus en la maison de la terrerie de Chenoves sur peinne de douze deniers de ladicte monnoie et non plus. Et pour ceu faire et acomplir, nous obligeons nous, nos hoirs, nous sucessours et les haianz cause de nous ou de eaux et touz nos biens mobles et non mobles, présenz et advenir. Et nous cognoissons estre hommes et fammes justisaubles desdiz doyen et chapitre abonnez, ensamble touz nos biens et sumes tenuz et prometons, tant ensemble et chascuns de nous par soy, pour nous, pour nous hers et pour nous successours par convenances expresses et par stipulation léaul et sollempnel par noz seremenz donez corporelment sur sainz evangiles, et sur l’obligation de touz nos biens desus divisiez, le paiement desdiz douze deniers en leu de taille et de ladicte peinne chascun ain faire et acomplir anterenemant en la forme et en la maniere desus devisiés. Et toutes les chouses dessus dictes et une chascune d’iceles fermement tenir et garder, sanz corrumpre et non venir contre les chouses desus dictes ou aucune d’iceles, ne consentir que autres y viengne par fait, par parole, ou en autre manière quel quele soit. Et se nous faciens le contraire, nous volons que foix et audiance nous soit desnée en toutes courz, et pour devant touz juges. Et renunçons pour nous, pour nous successours et pour les haianz cause de nous et d’aux par expresses convenances et par noz diz seremanz, en ce fait es exceptions de fraude, de barat, de force, de paour, de controinte, de circonvention ou de lésion en aucune chouse des chouses desus dictes, non estre faites en la manière desus divisié. Et que nous ne puissions dire moins estre faict que plus escrit ou plus fait et moins escrit au droit qui dit estre à secorre es femmes erranz au droit ou au fait et à toutes autres exceptions, barres et raisons de droit et de fait que nous porrient aider à venir contre les chouses desus dictes ou aucunes d’iceles, lesqueles nous volons estre tenues pour expresses et pour spécifiés com par nous demoroit queles ne soient escriptes en ces présentes lectres, et au droit qui dit que généraulx renunciations ne vault. Et volons estre controinz à toutes les chouses desus dictes et à chascune d’icelles tenir et garder comme de chouse adjugié par la court Monseignour le duc de Bourgoinne, à la juridiction de laquele, quant à ceu, nous submectons, nous, nos hoirs et nos successours, et touz nos biens présens et avenir. En tesmoing de laquel chouse nous havons requis et requérons le scaul de ladicte court estre mis en ces présentes letres, ensemble le soing et la subscription dou notaire publique ci-desouz escript. Ceu est fait dou contraut de nous soixante et quatre contrahans, ci-desus premiers escripz et nommez, en la présence de Jehan le Ratet de Beaune, clerc notaire de la dicte court à Dijon, et doudit notaire publique, le mardi derrenier jour dou mois de mars l’an de grâce mil trois cenz et vint en la maison dou dit chapitre à Chenôves, présenz Monsoignour Jehan de Borbon, prestre curié de Melenet, Guillaume le Vertuoux, bourgois de Dijon, Hemonnin de Saulx, de Robert Robillart et de Guillaume Richart de Chenoves, tesmoingz à ce appellez dou contraut de nous trente et huyt contrahanz ansuyagnment secondement et continuelment cidesus escripz et nommez est fait en li présence des notaires desus diz présenz lesdiz Robert Robillart et Guillaume Richard, à ce appellez l’an dessus, le juedi continuelmant ansugant le mardi desus dit en l’église de Chenoves et dou contraut de nos quatre contrahanz ansuyguanz tiercement et continuelment ci-desus escripz et nommez est fait l’an et le jeudi desus dit en dicte ville de Chenoves devant la maison à Alais femme çay en arries, Andrié le Juif, en la présence des diz notaires, présens lesdiz Robert Robillart et Guillaume Richart, tesmoinz à ce appellez. Et ego Johannes Piquardi de Longovico clericus Lingonensis dyocesis auctoritate apostolica publicus notarius his premissis per prenominatos habitatores dicte ville de Canabis confessatis, recognitis, premissis et actis ut supra scribitur anno et diebus martis et jovis supra scriptis, indictione quarta una cum Johanne Rateti notario supra scripto presens, fui et ea cum Johanne Rateti notario ut supra in hanc publicam forma redegi et presens instrumentum manu Therrici de Albomonte Tullensis dyocesis clerici auctoritate papali et regia publici notarii, scriptum juedi in rasura approbans meo signo consueto cum appositione sigilli cure domini ducis Burgundie signavi in testimonium veritatis rogatus: J.P.